A nagymesterek kémei folyamatosan szemmel tartották a török flottát, amelynek gyülekezését nem lehetett eltitkolni, de úti célját igen. Így a rend számos alkalommal riadóztatta feleslegesen a perjelségeket, sürgetve őket, hogy küldjenek több pénzt, embereket, felszerelést. 1470-ben a törökök váratlanul lerohanták Negropontét, megszegve ezzel a Velencei Köztársasággal kötött szerződést. 1473. augusztus 11-én a szultán legyőzte a keresztényekkel együttműködő perzsa uralkodó seregét. 1477-ben a kémek török támadást jelentettek, de a célpont nem Rodosz, hanem Lepanto volt. 1478-ban ismét megindult a török sereg, de akkor sem a sziget, hanem Moldova és a Krím ellen. 1479-ben a Velencei Köztársaság elvesztette Zákinthoszt, Kefaloniát, Lefkádát, és békét kért a szultántól. II. Mehmed „végre” Rodosz ellen indulhatott.